Yukuan ta ikichaꞌa kaꞌan uu taꞌan ñayɨvɨ ñuu Jerusalén chii‑ra,
ta katyi‑chi:
—¿Atu ña‑suu ra‑iꞌya nanduku ñayɨvɨ kunuu tyi kuñi‑chi kaꞌñi‑chi chii‑ra?
Ta ndyeꞌe‑ndo tyi nuu ñayɨvɨ kuaꞌa kaꞌan‑ra,
ta ña‑yoo‑ñi kaꞌan cha‑saꞌa‑ra.
¿Atu chachito ndaa ñayɨvɨ kuvi tyiñu tyi ra‑iꞌya kuu Cristo?
Soko chito‑yo indya vachi ra‑iꞌya,
ta kɨvɨ kuakichi Cristo,
ña‑yoo‑ñi kuakoto indya ñuu kuakichi‑ra.
Ta kuꞌva sañaꞌa Jesús chii ñayɨvɨ tichi veñuꞌu kaꞌnu,
ta ñiꞌi ikaꞌan‑ra,
ta katyi‑ra:
—¿Atu nakoto‑ndo chií chika iñi‑ndo?
¿Atu chito‑ndo indya vachí?
Ta ña‑vachí chakuenda maí,
soko ra‑ityandaꞌa chií,
cha‑ndaa tyi iyo‑ra,
ta ña‑nakoto‑ndo chii‑ra.
Soko yúꞌú tyi nakoté chii‑ra tyi nuu ndyaa‑ra vachí,
ta suu‑ra ityandaꞌa chií nuu ndyaa‑ndo.
Yukuan ta ikuñi ñayɨvɨ tɨɨn‑chi chii‑ra,
soko ñi‑minuu‑chi ña‑itɨɨn chii‑ra tyi kumañi‑ka chaa kuꞌva saꞌa‑chi takuan chiꞌin‑ra.
Ta kuaꞌa loko ñayɨvɨ ichinu iñi chii‑ra,
ta katyi‑chi:
—Kɨvɨ kuakichi Cristo,
¿atu kuaꞌa‑ka cha‑íyò kuasaꞌa‑ra cha‑kuu ra‑iꞌya?
Iꞌya kuvi nuu ityandaꞌa ñayɨvɨ \w fariseo\w* chii polisia veñuꞌu tyi kutɨɨn‑chi chii Jesús
Ta ichiñisoꞌo ñayɨvɨ fariseo tyi kaꞌan ñayɨvɨ tuꞌun‑ra takuan.
Yukuan ta ñayɨvɨ kuvi sútú kunuu ta ñayɨvɨ fariseo ityandaꞌa chii polisia kumi veñuꞌu tyi kutɨɨn‑chi chii Jesús.
Ta ikaꞌan Jesús,
ta katyi‑ra:
—Kuakundyaí uu taꞌan‑ka kɨvɨ chiꞌin‑ndo,
yukuan ta kuakunuꞌí nuu ndyaa ra‑ityandaꞌa chií.
Ta kuananduku‑ndo chií,
ta ña‑kuanañiꞌi‑ndo chií,
ta ndyoꞌo tyi makuvi kichi‑ndo nuu kuakundyaí.
Yukuan ta ikaꞌan ñayɨvɨ judío chiꞌin taꞌan‑chi,
ta katyi‑chi:
—¿Indya kuakuꞌun ra‑iꞌya tyi manañiꞌi‑yo chii‑ra?
¿Atu kuakuꞌun‑ra nuu iyo ñayɨvɨ judío ñuu kañi nuu iyo inka nuu tata ñayɨvɨ,
ta sañaꞌa‑ra chii ñayɨvɨ cha‑ña‑suu ñayɨvɨ judío kuu?
Ta,
¿naa tuꞌun kuñi‑chi kaꞌan‑chi tuꞌun ikaꞌan‑ra tyeꞌen:
“Kuananduku‑ndo chií,
ta ña‑kuanañiꞌi‑ndo chií,
ta ndyoꞌo makuvi kichi‑ndo nuu kuakundyaí”?
Iꞌya kuvi nuu ikaꞌan Jesús tuꞌun ndutya tyaku
Ta kɨvɨ kuandɨꞌɨ viko kuu viko kaꞌnu‑ka.
Ta kɨvɨ yukuan indukuita Jesús,
ta ñiꞌi ikaꞌan‑ra,
ta katyi‑ra:
—Tatu iyo‑ndo ìtyí ama,
ñaꞌa‑ndo nuu ndyaí,
ta koꞌo‑ndo.
Ta ñayɨvɨ chinu iñi chií,
tichi ama‑chi kuakaꞌndɨ tañi nuu yutya ndutya tyaku tañi kuꞌva kaꞌan nuu Tutu Ndyoo.
Ta ikaꞌan‑ra sɨkɨ tuꞌun Tatyi Ii Ndyoo cha‑kuanañiꞌi ñayɨvɨ chinu iñi chii‑ra tyi kumañi‑ka kichi Tatyi Ii Ndyoo tyi kumañi‑ka kunuꞌu‑ra andɨvɨ nuu kuakuu‑ra ra‑kaꞌnu.
Iꞌya vachi tuꞌun nuu ikusɨɨn taꞌan ñayɨvɨ
Yukuan ta ichiñisoꞌo ñayɨvɨ kuaꞌa tuꞌun yukuan,
ta iyo‑chi ikaꞌan,
ta katyi‑chi:
—Cha‑ndaa tyi ra‑iꞌya kuvi ra‑nakaꞌan tuꞌun kaꞌan Ndyoo,
ra‑ndyaa cha‑kuakichi.
Ta ikaꞌan inka‑chi,
ta katyi‑chi:
—Ra‑iꞌya kuvi Cristo.
Soko iyo‑chi ikaꞌan,
ta katyi‑chi:
—Ña‑suu ra‑ñuu Galilea kuvi Cristo.
¿Atu ña‑kaꞌan nuu Tutu Ndyoo tyi tata rey David kuakichi Cristo ta kuakaku‑ra ñuu Belén nuu ikaku rey David?
Yukuan ta ikusɨɨn taꞌan ñayɨvɨ chakatyi‑ra.
Ta iyo‑chi ikuñi tɨɨn chii‑ra,
soko ña‑yoo‑ñi‑chi ikichi iñi.
Iꞌya kuvi nuu kuanuꞌu iyu polisia kumi veñuꞌu
Yukuan ta inachaa polisia kumi veñuꞌu nuu ndyaa ñayɨvɨ kuvi sútú kunuu ta ñayɨvɨ fariseo.
Ta indukutuꞌun‑chi chii polisia,
ta katyi‑chi:
—¿Naku ña‑vachi‑ra chiꞌin‑ndo?
Ta inakaꞌan‑chi,
ta katyi‑chi:
—¡Ña‑tuvi ñayɨvɨ kaꞌan tañi kuꞌva kaꞌan ra‑yukuan!
Yukuan ta indukutuꞌun ñayɨvɨ fariseo chii‑chi,
ta katyi‑chi:
—¿Atu isandoñaꞌa tuku‑ra chii ndyoꞌo?
¿Atu iyo ñayɨvɨ kunuu a ñayɨvɨ fariseo chinu iñi chii‑ra?
Soko ñayɨvɨ yukuan ña‑chito‑chi ley Ndyoo,
ta ñayɨvɨ ña‑vaꞌa kuu‑chi nuu Ndyoo.
Yukuan ta ikaꞌan nuu ra‑ fariseo nañi Nicodemo,
ra‑ichaꞌan nuu ndyaa Jesús,
ta katyi‑ra:
—Kaꞌan nuu ley Ndyoo tyi masakutuñi‑yo chii ñayɨvɨ tatu matyasoꞌo xiꞌna‑ka‑yo tuꞌun kaꞌan‑chi,
ta koto‑yo cha‑isaꞌa‑chi.
Ta inakaꞌan‑chi,
ta katyi‑chi:
—¿Atu ra‑ñuu Galilea kuu tuku yoꞌo?
Kaꞌvi nuu Tutu Ndyoo,
ta ndyeꞌun tyi ña‑tuvi ra‑nakaꞌan tuꞌun kaꞌan Ndyoo vachi ñuu Galilea.
Yukuan ta kuanuꞌu nuu nuu‑chi veꞌe‑chi.